2008 m. Australijos Grand Prix

2008 m. Australijos Grand Prix – pirmasis 2008 m. sezono Formulės 1 Grand Prix (GP) vykęs kovo 14-16 d. Albert Park trasoje Melburne, Australijoje.

Tai buvo 13-asis GP šioje trasoje ir 23-asis vykęs Australijoje. Šioje trasoje debiutavo komanda Force India ir du pilotai: triskart F1 čempiono Nelson Piquet sūnus Nelson Piquet Jr. (Renault F1) ir Sébastien Bourdais (Scuderia Toro Rosso).

Penktadienio treniruotės

Pirmoji dalis 
Kovo 14 d. penktadienio treniruočių pirmojoje dalyje geriausiai pasirodė Kimi Räikkönen (laikas - 1:26.461, Ferrari), kuris beveik puse sekundės aplenkė artimiausią varžovą Lewis Hamilton (laikas - 1:26.948, McLaren). Praėjusio sezono lyderiams prilygti bandė ispanas Fernando Alonso (Renault F1), australas Mark Webber (Red Bull Racing), lenkas Robert Kubica (BMW-Sauber), tačiau jų atsilikimas nuo lyderių buvo ženklus (~2 sekundės).

Tryliktajame posūkyje išlėkus iš trasos Nelson Piquet Jr. treniruotės buvo trumpam sustabdytos. Problemų su technika turėjo ir David Coulthard (Red Bull Racing), Nick Heidfeld (BMW-Sauber) bei Nico Rosberg (Williams).

Super Aguri komanda trasoje pasirodė tik trniruotės pabaigoje ir nuo lyderių atsiliko beveik 5 s.

Antroji dalis 
Penktadienio treniruočių antrojoje dalyje greičiausias buvo Lewis Hamilton (laikas - 1:26.559, McLaren). Antras buvo Mark Webber (laikas - 1:27.473, Red Bull Racing). Jis nuo lyderio atsiliko beveik viena sekunde. Kimi Räikkönen (Ferrari) pirmosios treniruočių dalies laikas nebuvo pagerintas.

Šiais metais, atsisakius elektroninių pagalbos pilotui sistemų, daugelis pilotų klydo išvažiuodami iš trasos ribų, blokuodami ratus ar slysdavo išvažiuodami iš posūkių.

Šeštadienio treniruotės 
Šeštadienio treniruotėse (kovo 15 d.) geriausiai pasirodė Robert Kubica (laikas - 1:25.613) ir Nick Heidfeld (laikas - 1:25.950) (abu iš BMW-Sauber komandos). Trečią geriausia rezultatą pasiekė ispanas Fernando Alonso (laikas - 1:26.082, Renault F1). Lyderiams iš McLaren ir Ferrari komandų nepavyko pasiekti geresnių rezultatų dėl lėtesnių varžovų bei įvairių trasoje vykusių incidentų.

Kvalifikacija 
Australijos Grand Prix kvalifikacijoje geriausiai pasirodė britas Lewis Hamilton (McLaren), kuris paskutinėmis akimirkomis pagerino Robert Kubica (BMW Sauber) pasiektą rezultatą. Trečiąjį geriausią rezultatą pasiekė kitas McLaren pilotas Heikki Kovalainen. Greičiausiai iš Ferrari komandos trasą apvažiavo Felipe Massa, o praėjusio F1 sezono čempionas Kimi Räikkönen dėl technikos gedimo turėjo pasitraukti iš kvalifikacinių važiavimų jau pirmoje kvalifikacijos dalyje. Jo rezultatas buvo tik 15-tas.

Lenktynės 

Sekmadienį (kovo 16 d.) vykusiose F1 Australijos Grand Prix lenktynėse finišą pasiekė tik 6 pilotai (septintas finišavęs Rubens Barrichello vėliau diskvalifikuotas) iš 22 dalyvavusių. Pergalę pirmajame F1 2008 m. F1 čempionato etape iškovojo startavęs iš pirmosios vietos McLaren pilotas Lewis Hamilton. Ant apdovanojimų pakylos užlipo antroje vietoje finišavęs Nick Heidfeld (BMW Sauber) ir trečiąją vietą užėmęs Nico Rosberg (Williams).

Pastabos: NF - nefinišuota, DSQ - dikvalifikacija.

Kita 
 2008 m. Australijos Grand Prix rėmėjai: ING, Shell, Bridgestone, DHL, Mobil, Qantas
 Pirmas podiumas F1 karjeroje: Nico Rosberg
 Pirmieji iškovoti taškai  F1 karjeroje: Kazuki Nakajima, Sébastien Bourdais
 Pirmasis greičiausiai įveiktas ratas F1 karjeroje: Heikki Kovalainen
 Tai pirmasis Grand Prix po 1994 m. Portugalijos Grand Prix, kuriame nedalyvavo bent vienas iš brolių Šumacherių (Michael Schumacher, Ralf Schumacher).

Išnašos

Nuorodos 
 2008 FORMULA 1 ING AUSTRALIAN GRAND PRIX (www.formula1.com)
 2008 m. Australijos GP greičiausieji ratai (www.f-1.lt) 

Formulės 1 Grand Prix